Μελέτη της σχέσης οργανωμένης φυσικής δραστηριότητας, διατροφικού προφίλ και οστικού μεταβολισμού παιδιών σχολικής ηλικίας
Authors: Λεοντσίνη Διαμάντα 
Published: September 2023

Μελέτη της σχέσης οργανωμένης φυσικής δραστηριότητας, διατροφικού προφίλ και οστικού μεταβολισμού παιδιών σχολικής ηλικίας.Η οστική υγεία επηρεάζεται από τη διατροφή και την άσκηση, χωρίς ωστόσο να έχουν τεκμηριωθεί οι επιδράσεις τους σε παιδιά προεφηβικής ηλικίας. Σκοπός της μελέτης ήταν να εξετάσει τις προσαρμογές των οστών στο ερέθισμα της συστηματικής προπόνησης μέσω της συμμετοχής σε διαφορετικά αθλήματα. Στη μελέτη συμμετείχαν 278 προ-έφηβα παιδιά (ηλικία: 9,26±1,2 έτη, ΣΥ: 140,6±11,9 cm, ΣΒ: 36,9±10,2 kg, ΔΜΣ: 18,3±3.1 kg/m2, ΠΣΛ: 29,3±9,7%, WHR: 0,816±0,06, TANNER-A: 1,65±0,6, TANNER-B:1,64±0,6) τα οποία υποβλήθηκαν σε αξιολόγηση (πριν και μετά το τέλος της παρέμβασης) της συγκέντρωσης σκληροστίνης, της οστικής πυκνότητας (BMD) και επιμετάλλωσης (BMC) στο σύνολο του σώματος (Total Body Less Head, TBLH), στην οσφυϊκή μοίρα της σπονδυλικής στήλης (Lumbar Spine 1-4, L1-L4), στο σύνολο του μηριαίου οστού (Total Femur, TF) στο κυρίαρχο (Dominant, D) και στο μη κυρίαρχο (Νon Dominant, ND) κάτω άκρο και στο σύνολο του πήχη (Total Forearm), στην κερκίδα (Total Radius) και στην ωλένη (Total Ulna) τόσο στο κυρίαρχο (Dominant, D) όσο και στο μη κυρίαρχο άνω άκρο (Νon Dominant, ND) με τη χρήση της μεθόδου απορροφησιομετρίας διπλοενεργειακής δέσμης ακτινών Χ (DXA). Τα παιδιά χωρίστηκαν σε 11 ομάδες (με βάση τη δικής τους προτίμηση): ποδοσφαίρου (Ν=52), καλαθοσφαίρισης (Ν=18), πετοσφαίρισης (Ν=17), αντισφαίρισης (Ν=21), κλασικού αθλητισμού (Ν=28), ενόργανης γυμναστικής (Ν=18), ρυθμικής γυμναστικής (Ν=27), taekwondo (Ν=47), πάλης (Ν=16), κολύμβησης (Ν=34) και ελέγχου (Ν=22). Η διαιτητική πρόσληψη των μακρο- και μικροθρεπτικών συστατικών αξιολογήθηκε με τη χρήση διατροφικών ημερολογίων. Η προπονητική παρέμβαση είχε συνολική διάρκεια 9 μήνες, συχνότητα 3 φορές/εβδομάδα και διάρκεια 60 λεπτά ανά προπονητική μονάδα. Η ομάδα ελέγχου συμμετείχε σε τρία μαθήματα φυσικής αγωγής ανά εβδομάδα διάρκειας 40-45 λεπτών το καθένα. Για τη διερεύνηση της επίδρασης σε κάθε άθλημα πραγματοποιήθηκε ανάλυση t τεστ για εξαρτημένα δείγματα. Για τη διερεύνηση των διαφορών μεταξύ των ομάδων πραγματοποιήθηκε ανάλυση συνδιακύμανσης. Το επίπεδο σημαντικότητας ορίστηκε στο p<0,05. Όλες οι αθλητικές δραστηριότητες προκάλεσαν βελτίωση της BMD και BMC σε όλα τα σημεία τα οποία εξετάστηκαν πέρα από τη βελτίωση η οποία προκάλεσε η ομάδα ελέγχου (p<0,05). Ωστόσο, η βελτίωση των BMD και BMC για το TBLH και την L1-L4 ήταν πιο εμφανής (p<0.05) στις ομάδες ενόργανης γυμναστικής, κλασικού αθλητισμού και ποδοσφαίρου και στην L1-L4 εκτός από τις παραπάνω ομάδες και στη ρυθμική γυμναστική. Η βελτίωση των BMD και BMC για το μηριαίο οστό ήταν μεγαλύτερη (p<0,05) στην καλαθοσφαίριση, την πετοσφαίριση, το ποδόσφαιρο και τον κλασικό αθλητισμό. Η βελτίωση των BMD και BMC για τον πήχη, την κερκίδα και την ωλένη ήταν μεγαλύτερη (p<0.05) στις ομάδες της ενόργανης γυμναστικής, της πετοσφαίρισης και της αντισφαίρισης (στο κυρίαρχο χέρι μόνο). Όλες οι ομάδες οργανωμένης σωματικής δραστηριότητας προκάλεσαν μία παρόμοια μείωση (p<0,05) της συγκέντρωσης σκληροστίνης. Οι ομάδες οι οποίες παρουσίασαν τη μεγαλύτερη βελτίωση στις μεταβλητές οστικού μεταβολισμού είχαν και το μεγαλύτερο μέσο αριθμό αλμάτων κατά τη διάρκεια της προπόνησης αλλά όχι απαραίτητα και τη μεγαλύτερη ένταση προπόνησης. Η συγκεκριμένη μελέτη υποδεικνύει ότι όλες οι μορφές οργανωμένης σωματικής δραστηριότητας μέσω της προπόνησης στα συγκεκριμένα αθλήματα προκάλεσαν θετική μεταβολή στην BMD, BMC των οστών και μείωση των επιπέδων σκληροστίνης, πέρα από αυτή που προκάλεσε η βιολογική ωρίμανση του σκελετού (ομάδα ελέγχου) με τη μεγαλύτερη μεταβολή να παρατηρείται στα αθλήματα που περιλαμβάνουν μεταφορά σωματικού βάρους και έντονες δυνάμεις κρούσης.